Hudacký, Ján, poslanec NR SR (2013-03-19):
Ďakujem pekne za slovo, pani predsedajúca. Vážené dámy a páni, milí kolegovia, nebudem dlhý, v podstate som sa ani nechystal vystúpiť v rozprave, ale na nejakú faktickú poznámku by to bolo asi trochu dlhšie. V každom prípade ja by som rád spojil niektoré moje myšlienky tak s týmto návrhom zákona o dotáciách, rovnako aj s investičnou pomocou, pretože niektoré veci tam súvisia. Dotknem sa predovšetkým otázky výskumu, vývoja a inovácií. Trochu mi vadí, že prichádzame s návrhom zákona o dotáciách a nemáme doriešenú oblasť koncepcie rozvoja, výskumu, vývoja a inovácií aj v súvislosti s nejakými kompetenčnými, môžem to dokonca nazvať aj spormi medzi ministerstvom školstva a ministerstvom hospodárstva, kto bude nejakým spôsobom viac mať, alebo mať určitú gesciu nad touto oblasťou aj vzhľadom na to, že dosť často sa v tejto súvislosti využívajú štrukturálne fondy a aj v rámci prípravy novej kohéznej a štrukturálnej politiky je treba, aby sme už konečne urobili nejaký spoločný sektorový program, operačný program, ktorý by bol nadrezortný a ktorý by riešil oblasť podpory výskumu, vývoja a inovácií, ale aj vedy a základného výskumu. Čiže tu by som upriamil pozornosť.  Vítam aj tento zákon o dotácii, o dotáciách, aj keď, priznám sa, že ako pravicový politik nie som nadšený takouto formou podpory vzhľadom na to, ak by sme mali dosť zdrojov, verejných zdrojov na to, aby sme každému jednému žiadateľovi mohli vyhovieť, tak všetko by bolo v poriadku. Ale akonáhle jeden, a predovšetkým to sa týka hospodárskej oblasti, jeden žiadateľ dostane, druhý nedostane, má priamu konkurenčnú výhodu, čo deformuje podnikateľské prostredie. Ale ak už teda máme takéto podmienky, aké máme, tak je treba citlivo pristupovať k podpore týchto žiadateľov. Čo sa týka podpory malého a stredného podnikania, niekto si myslí, že tým malým a stredným podnikateľom, predovšetkým mikropodnikateľom podľa nejakej európskej klasifikácie do deväť zamestnancov, ako keby bolo treba vytvoriť len to základné podnikateľské prostredie, čo je, áno, čo je aj pravda, ale na druhej strane je treba predovšetkým v súvislosti so štartom do podnikania alebo motiváciou týchto podnikateľov im pomôcť. A tu by som sa opäť prihovoril, aby sme, ak dávame dotácie, teda ak dávame nejaké finančné prostriedky, aby sme sa vyhli čo najviac dotáciám, čiže nenávratným finančným prostriedkom, a pretransformovali to viac na revolvingové fondy, pretože títo ľudia nepotrebujú až takto dostávať nenávratné prostriedky, dosť často sa nakoniec aj zneužívajú, ale aby sme ich pretransformovali do revolvingových fondov, či už sú to mikropôžičkové programy, či sú to už v podstate ďalšie väčšie zdroje na rozvoj malých a stredných firiem. Ale keď už hovoríme aj o inováciách a pre inovácie sú optimálne práve rizikové, rizikový kapitál, aby sme tam isto, takisto etablovali zdroje, ktoré budú kapitálovo podporovať takéto iniciatívy, takéto projekty, a opäť, aby sa tieto zdroje do určitej miery vracali, aby jednak mal štát kontrolu nad takýmito zdrojmi, ale aby boli disponibilné. To znamená, aby boli etablované aj na regionálnej úrovni. Takže toto by som chcel zdôrazniť, pán minister, aby sme ešte potom ďalej pracovali na celkovej koncepcii či už v otázkach rozvoja, výskumu, inovácií, technologického výskumu a podobne, ale aj v súvislosti s podporou malých a stredných podnikateľov na Slovensku, teda či už sa to týka štartovacieho kapitálu, rozvojového kapitálu, alebo rizikového kapitálu v súvislosti s inovatívnymi projektmi. A takisto, čo už som spomínal, hľadať spôsob, ako s ministerstvom školstva nájsť nejaké primerané, primeranú úroveň na to, aby sme mohli komplexnejšie riadiť predovšetkým verejné zdroje z európskych zdrojov, ktoré, ktoré nám môžu pomôcť výrazne posunúť slovenskú ekonomiku, slovenské hospodárstvo z takzvanej montážnej ekonomiky do znalostnej ekonomiky, pretože my nebudeme schopní zachytiť tie trendy. A vidíme dobre aj v súčasnosti, ako kríza nahlodáva naše hospodárstvo, ako sme závislí na, na jednom priemysle, automobilovom priemysle, množstvo subdodávateľov, a ja sa obávam, že toto sa môže dostať na povrch veľmi rýchlo a bolestne. Ešte na dôvažok, takisto, keď som hovoril, že zákon o dotáciách a zákon o investičnej pomoci, takisto je treba, aby to hralo spolu, pretože na jednej strane napríklad dávame dotácie na kotly na biomasu, respektíve slnečné kolektory, na druhej strane zákon o investičnej pomoci. Už ako keby sme zabudli na to, že dávať prostriedky alebo investičné stimuly, investičnú pomoc firmám alebo investorom, ktorí prídu a budú vyrábať na Slovensku, to je jedno, či slovenské firmy, alebo zahraničné firmy, kotly a slnečné kolektory na Slovensku. Čiže, aby bola v podstate nejaká integrovaná, to integrované prepojenie a komplexné prepojenie. Čiže na jednej strane zabezpečíme podporu domácnostiam, čiže znížime ich energetickú náročnosť, a teda budú platiť nižšie náklady na energie, na druhej strane pomôžeme našim výrobcom kotlov, slnečných kolektorov, ale aj iných vecí, ktoré budeme dotovať. Čiže musí to byť synergický efekt a ja verím, že len takýmto spôsobom môžeme na Slovensku niečo viac, niečo viac priniesť. Toľko z mojej strany. Ja inak proti týmto návrhom nemám nejaké výrazné pripomienky, takže ďakujem pekne a teším sa na ďalšiu spoluprácu.